b'\n_START_ARTICLE_\nSkala (klub)\n_START_PARAGRAPH_\nSkala je bil alpinisti\xc4\x8dni klub ustanovljen v Ljubljani leta 1921._NEWLINE_Klub je ob ustanovitvi \xc5\xa1tel 23 \xc4\x8dlanov, ki so se organizirano ukvarjali z markiranjem planinskih poti, gradnjo bivakov, alpinisti\xc4\x8dno dejavnostjo, gojili sankanje in smu\xc4\x8danje. Skala je bila dolgo \xc4\x8dasa najmo\xc4\x8dnej\xc5\xa1i smu\xc4\x8darski klub v Jugoslaviji. Leta 1922 je postal  \xc4\x8dlan Skale Klement Jug, ki je s svojim zgledom privla\xc4\x8deval nove tovari\xc5\xa1e. Njegova smrtna nesre\xc4\x8da v triglavski steni je v javnosti spro\xc5\xbeila veliko razprav in nekoliko zavrla klubsko delovanje, ki pa je po letu 1926 zopet do\xc5\xbeivljal uspehe._NEWLINE_\xc4\x8clani Skale so gojili zimski alpinizem, organizirali prve odprave in imeli svoje re\xc5\xa1evalno mo\xc5\xa1tvo. Veliko propagandno delo pri popularizaciji Skala\xc5\xa1ev je opravil fotoamaterski oddelek (razglednice, opreme knjig) in leta 1931 prvi slovenski celove\xc4\x8derni film V kraljestvu Zlatoroga._NEWLINE_\xc4\x8ceprav so se \xc4\x8dlani Skale v marsi\xc4\x8dem, tako v pojmovanju alpinizma kot v organizacijski zasnovi, mo\xc4\x8dno razhajali s Slovenskim planinskim dru\xc5\xa1tvom so \xc5\xbee od 1922 sodelovali v njegovem osrednjem odboru._NEWLINE_Podru\xc5\xbenice Skale so bile v Bohinju, Celju in na Jesenicah. Leta 1940 so spremenili pravila in se preimenovali v Alpinisti\xc4\x8dni klub Skala, med 2. svetovno vojno pa je prenehal delovati.'